b'\n_START_ARTICLE_\nDe ville felt\n_START_PARAGRAPH_\nDe ville felt, eller Villmarken (latin: Loca deserta, sive campi deserti inhabitati; ukrainsk: \xd0\x94\xd0\xb8\xd0\xba\xd0\xb5 \xd0\x9f\xd0\xbe\xd0\xbb\xd0\xb5 Dyke Pole, russisk: \xd0\x94\xd0\xb8\xd0\xba\xd0\xbe\xd0\xb5 \xd0\x9f\xd0\xbe\xd0\xbb\xd0\xb5, polsk: Dzikie pole) er et historisk begrep benyttet i polsk-litauiske dokumenter fra 1500- og 1600-tallet om Den pontiske slette nord for Svartehavet og Azovhavet. Utstrekningen av denne geografiske angivelsen er noe tvetydig, men avgrenses vanligvis av elven Don i \xc3\xb8st, Kiev i nord, og de venstre bielver til Dnestr i vest. _NEWLINE_Omr\xc3\xa5det var kontrollert av Den gylne horde i perioden 1240\xe2\x80\x931362. Olgerd, storfyrste av Litauen, vant kontrollen av de vestlige delene etter slaget ved det bl\xc3\xa5 vann. I 1399, etter  slaget ved Vorskla, ble territoriet vunnet tilbake av Temur Qutlugh, khan av Den gylne horde. I 1441 ble det omr\xc3\xa5de som ble kalt Yedisan del av Krimkhanatet. P\xc3\xa5 1500-tallet ble det s\xc3\xa5 del av det ekspanderende osmanske riket. Sent p\xc3\xa5 1700-tallet ble det del av Det russiske rike og nogajene ble fordrevet eller deportert til andre deler av riket. Det er n\xc3\xa5 (2013) del av Ukraina, Moldova og Russland._NEWLINE_Det var to betydelige festningsbyer i omr\xc3\xa5det: Kara Kerman (Otsjakiv) og Khadjibey (Odessa). De ville felt ble krysset av Muravskiveien og Izyumskiveien, viktige handelsveier og tidvis invasjonsruter benyttet av krimtatarene p\xc3\xa5 plyndringstokter inn i storfyrsted\xc3\xb8mmet Moskva. Det meste av omr\xc3\xa5det var temmelig tynt befolket av nomadiske nogajer og var for det meste ubebodd steppeland. Krim-nogaj-raidene, som var herjingsraid som p\xc3\xa5gikk i lang tid mellom tatarer, rutenere, storfyrsted\xc3\xb8mmet Litauen, nogajene og Krimkhanatet, bidro til omfattende \xc3\xb8deleggelser og avfolking i tiden frem til fremveksten av zaporozjikosakkenes velde. Regionen ble s\xc3\xa5 gradvis bebygd av flyktede b\xc3\xb8nder og treller. S\xc3\xa5 snart denne nybyggingen kom i gang, vek s\xc3\xa5 uttrykket De ville felt til mer spesifikke betegnelser, som Zaporizjia, Sloboda Ukraina og (senere) Novorossija.'